钦定古今图书集成/明伦汇编/氏族典/第181卷 > 《廖用贤尚友录》 > 连标
## 钦定古今图书集成/明伦汇编/氏族典/第181卷 > 《廖用贤尚友录》 > 连标

按《禹州志》。标，字孟准，格之弟。进士，授行人，选御史。上
书立太子，救曹学程，几犯不测。巡按宣大，兼学政，刊
布书籍，作《养士类计》。擒矿盗张守清。按畿南郭幕枉
杀驿卒，感异梦，为抵其罪，人称神明。按山东，修孔子
庙，立万古长春坊。术士张元阳妖言惑众，不徇请托，
立寘于法。历升副都御史，巡抚宣府。修边墙千馀里，
墩台若干座；捐俸置义田、义学以赡族。在任二年馀，
以劳瘁成疾卒。追赠右都御史。著有《历游草》若干卷。